Notum sit omnibus præsentibus et futuris, quod Berno villicus Janlint villæ, quoddam alodum juris sui, quod jacet in villa Coriaut dicta, ea condicione dedit S. Petro, et propria manu super altare misit, ut ipsius alodi usuarium fructum retineret tempore vitæ suæ: post discessum vero vitæ suæ ad locum sancti Petri rediret cum omni integritate. Hujus donationis, quam viva voce fecit, vivos testes adhibuit; quorum nomina hæc sunt: Odilo Præpositus, Rodulfus, Dado, Aldo, Ewardus.